દરે વર્ષે વસંતપંચમીના દિવસે અખબારનો એક ખૂણો ‘આજે શહેરમાં કેટલાં લગ્નો છે’ એ સમાચાર માટે અનામત રાખવાનો રિવાજ છે. આમ થવાનું કારણ આ વણજોયેલું મુહુર્ત છે. આ વર્ષે એક અંદાજ મુજબ વસંતપંચમીના રોજ રાજ્યભરમાં ૩૦,૦૦૦ લગ્નો થયા. એમ સમજોને કે દર વર્ષે ગુજરાતમાં થતાં હિંદુ લગ્નો પૈકી દસ ટકા લગ્નો વસંતપંચમીનાં દિવસે થાય છે. આ ત્રીસ હજાર લગ્નોમાં એક ગોર મહારાજ વત્તા એક આસીસ્ટન્ટ ગણીએ તો અંદાજે ૬૦,૦૦૦ ગોર મહારાજ પૈણાવવા લાગેલા હશે. દરેક લગ્નની મુખ્ય વિધીના બે કલાક અને બે કલાક આગળ-પાછળ ગણીએ તો આ લગ્નોમાં ૨,૪૦,૦૦૦ ગોર-અવર્સ માત્ર એક જ દિવસમાં ખર્ચાઈ ગયા હશે!